Politiet og brandvæsnet har haft travlt siden mandag eftermiddag og frem til tidlig morgen.

»Vi har haft 35 småbrande, hvoraf 24 af dem har været i Albertslund. Der er tale om brande i biler og containere,« fortæller den vagthavende operationschef, Michael Møller, til B.T.

De resterende 11 brande ’af samme karakter’, som Michael Møller siger, er foregået i resten af Københavnsområdet.

Brandene er opstået i tidsrummet mellem klokken 16 og 03 og falder derfor kort efter, at den racismedømte provokatør Rasmus Paludans demonstration i Albertslund blev aflyst af politiet.

Brand i et affaldsskur i Albertslund mandag aften. Foto: Steven Knap/Byrd Vis mere Brand i et affaldsskur i Albertslund mandag aften. Foto: Steven Knap/Byrd

Det skete, fordi Københavns Vestegns Politi vurderede, at de ikke kunne sikre ro og orden.

Mandag eftermiddag opfordrede politiet beboere i Albertslund til at holde sig indendørs, da de mange småbrande begyndte at bryde ud.

Ved 18.30-tiden brugte politifolk tåregas mod en gruppe unge, som blandt andet lavede barrikader med affaldscontainere.

Blandt andet har gruppen desuden ødelagt et busstoppested og antændt fyrværkeri.

Containerbrande i Albertslund mandag eftermiddag. Foto: Jacob Gren/Byrd Vis mere Containerbrande i Albertslund mandag eftermiddag. Foto: Jacob Gren/Byrd

En udbrændt bil i København. Vis mere En udbrændt bil i København.

Det fik politiet til at anvende tåregas mod de unge.

Rasmus Paludan har fået forbud mod at demonstrere i Københavns Vestegns Politikreds frem til tirsdag klokken 12.

Paludan vil demonstrere på Blågårds Plads på Nørrebro igen tirsdag klokken 13.30 og derefter i Værebroparken i Gladsaxe klokken 17.10.

Rasmus Paludan har alene i år kostet danskerne seks millioner kroner, da han har massiv politibeskyttelse til sine demonstrationer. Denne opgørelse er lavet inden søndag og tæller derfor ikke de seneste dages uroligheder med.